ai4bharat/Pralekha huggingface dataset:
माहिती आणि प्रसारण मंत्रालय
‘रेड शूज’ हा चित्रपट मेक्सिको मधील महिलांवर होणाऱ्या लैंगिक हिंसाचारवर बोट ठेवणारा चित्रपट
गोवा/मुंबई, 26 नोव्हेंबर 2022
“हा चित्रपट माझ्यासाठी खूप खास आहे. या चित्रपटाने माझ्या मनाला खोलवर स्पर्श केला आहे. कोणत्याही महोत्सवात पडणाऱ्या टाळ्यांपेक्षा, या चित्रपट निर्मितीचा एक कलाकार म्हणून मी केलेला प्रवास माझ्यासाठी अधिक महत्वाचा आहे.” असे मत, रेड शूज या मेक्सिकन चित्रपटाचे दिग्दर्शक, कार्लोस आयचेलमन कैसर यांनी व्यक्त केले. गोव्यातील भारतीय आंतरराष्ट्रीय चित्रपट महोत्सवात पत्रसूचना कार्यालयाने आयोजित केलेल्या ‘टेबल टॉक्स’ सत्रात त्यांनी प्रतिनिधींशी संवाद साधला. निर्माते अलेजांद्रो डी इकाझा आणि गॅब्रिएला माल्डोनाडो आणि मुख्य अभिनेत्री नतालिया सोलियन हे ही यावेळी उपस्थित होते.
53 व्या इफ्फीमध्ये प्रतिष्ठित गोल्डन पीकॉक पुरस्कारासाठीच्या आंतरराष्ट्रीय स्पर्धा विभागांतर्गत स्पर्धा करणार्या 15 चित्रपटांमध्ये मेक्सिकोच्या रेड शूजचा समावेश करण्यात आला आहे.
हा चित्रपट एका शेतकऱ्याच्या आयुष्याभोवती फिरतो. या शेतकऱ्याला त्याच्या मुलीच्या मृत्यूची बातमी कळल्यानंतर त्याच्या आयुष्यात ज्या घटना घडतात, त्यामुळे तो एकांतवासात आयुष्य जगत असतो. आपल्या मुलीचा मृतदेह परत आणण्यासाठी हा शेतकरी, एका वेगळ्या आणि अपरिचित जगात जाण्याचा प्रयत्न करतो, आणि त्याच्या या प्रवासासोबत सिनेमाही पुढे जात राहतो. या चित्रपटाला अनेक ठिकाणी नामांकने मिळाली आहेत. तसेच, व्हेनिस आंतरराष्ट्रीय चित्रपट महोत्सवात प्रेक्षक पुरस्कारासाठी हा चित्रपट स्पर्धेत होता.
ह्या चित्रपटातून अभिनय क्षेत्रात पदार्पण करणाऱ्या नतालिया सोलियन या अभिनेत्रीने, आपले अनुभव सांगितले की, चित्रपट क्षेत्रात काम करण्याची तिची नेहमीच इच्छा होती, आणि ही संधी मिळाल्यामुळे, ती अतिशय आनंदात आहे. “ताचो यांच्यासोबत काम करण्यास मी अतिशय उत्सुक होती, कारण ते अतिशय सहज अभिनय करतात. चित्रपटाच्या दिग्दर्शकाची दृष्टी अगदी स्वच्छ आणि स्पष्ट आहे, आणि ते भावनिकदृष्ट्याही संतुलित विचार करणारे आहेत. एक मेक्सिकन महिला म्हणून मला नेहमीच, अत्यंत संतुलित आणि संवेदनशील लोकांच्या सहवासात राहायला आवडतं. त्यामुळे, हा सिनेमा माझ्यासाठी विशेष आहे.” असं तिने सांगितलं
चित्रपटाच्या चित्रीकरणासाठी प्रेरणा कशी मिळाली, हे सांगतांना, दिग्दर्शक कार्लोस म्हणाले की याची कल्पना त्यांना त्यांच्या वडिलांसोबत असलेल्या नातेसंबंधातून सुचली. “पुरुषार्थाची ऊर्जा आणि तिचा सकारात्मक पद्धतीने कसा वापर करायचा हे मांडण्याचा प्रयत्न, हा चित्रपट करतो. मात्र, चित्रपटाची मुख्य संकल्पना महिलांवरील हिंसाचार ही आहे. मेक्सिकोमधील महिलांवर लैंगिक आधारावर होणारे हिंसाचार अधोरेखित करण्यासाठी ‘लाल शूज’ घालून सार्वजनिक ठिकाणी वावरत निषेध नोंदवणाऱ्या कार्यकर्त्यांकडून हे शीर्षक देण्याची प्रेरणा मिळाली,” असे त्यांनी पुढे सांगितले.PIB Mumbai | G.Chippalkatti/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 113
केंद्रीय लोकसेवा आयोग
नोव्हेंबर 2021 मध्ये संघ लोकसेवा आयोगाने घेतलेल्या भरती परीक्षेचे अंतिम निकाल
नवी दिल्ली, 22 डिसेंबर 2021
केंद्रीय लोकसेवा आयोगाने भरती प्रक्रियेअंतर्गत घेतलेल्या परीक्षांचे नोव्हेंबर 2021 महिन्यात जाहीर करण्यात आलेले अंतिम निकाल खालीलप्रमाणे आहेत. निवड झालेल्या उमेदवारांना त्यांचे निकाल वैयक्तिकरित्या टपालाने पाठवण्यात आले आहेत.
लिंक बघण्यासाठी इथे क्लिक करा.Jaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 131
आरोग्य आणि कुटुंब कल्याण मंत्रालय
रक्तदान अमृत महोत्सवाचा भाग म्हणून आयोजित रक्तदान शिबीराचे डॉ. मनसुख मांडविय यांनी केले उद्घाटन
मांडवीय यांनी याप्रसंगी केले रक्तदान, सेवा आणि सहयोग भावनेने समृद्ध सांस्कृतिक मुल्यांचे अनुसरण करत या राष्ट्रव्यापी मोहीमेत स्वेच्छेने रक्तदान करण्याचे देशवासीयांना केले आवाहन
नवी दिल्ली, 17 सप्टेंबर 2022
रक्तदान हे सर्वोत्तम दान आहे. आपली समृद्ध संस्कृती तसेच सेवा आणि सहयोगाची परंपरा लक्षात घेत, सर्व नागरिकांना रक्तदान अमृत महोत्सव या देशव्यापी ऐच्छिक रक्तदान मोहिमेत स्वेच्छेने रक्तदान करण्याचे आवाहन केंद्रीय आरोग्य व कुटुंब कल्याण मंत्री डॉ. मनसुख मांडवियायांनी केले आहे. रक्तदान केल्याने केवळ राष्ट्राची गरज पूर्ण होते असे नाही तर ही समाज आणि मानवतेचीही मोठी सेवा आहे, असे प्रतिपादन मांडविया यांनी आज नवी दिल्ली येथील सफदरजंग रुग्णालयात आयोजित रक्तदान शिबिरात रक्तदान करताना केले.
ऐच्छिक रक्तदानाचे महत्त्व सांगताना केंद्रीय आरोग्य मंत्री म्हणाले, “रक्तदान अमृत महोत्सव हा स्वातंत्र्याच्या अमृत महोत्सवाच्या मोठ्या आयोजनाचा एक भाग आहे. या मोहिमेचे उद्दिष्ट नियमित, विनामोबदला, ऐच्छिक रक्तदानाबद्दल जागरूकता वाढवणे आणि रक्त किंवा त्याचे घटक  किफायतशीर आणि सुरक्षित रुपात उपलब्ध आहेत याची खात्री करणे हा आहे. 2021 च्या आकडेवारीनुसार, भारताची वार्षिक गरज सुमारे 1.5 कोटी युनिट्स आहे. दर दोन सेकंदात, भारतात कोणालातरी रक्ताची गरज असते आणि आपल्या संपूर्ण आयुष्यात प्रत्येक तीन व्यक्तीपैकी एकाला रक्ताची गरज भासते, असे ते म्हणाले. “तांत्रिक प्रगती साधली असूनही रक्ताला कोणताही पर्याय नाही आणि 1 युनिट रक्त तब्बल तीन जीव वाचवू शकते’, डॉ मांडविय म्हणाले.
रक्तदानासंबंधीचे गैरसमज दूर करत डॉ. मांडविय यांनी सांगितले की, "एखाद्या व्यक्तीच्या शरीरात 5 - 6 लिटर रक्त असते आणि कोणतीही व्यक्ती दर 90 दिवसांनी  रक्तदान करू शकते." शरीर खूप लवकर रक्ताची पुनर्निर्मीती करू शकते; 24 - 48 तासांच्या आत रक्तातील प्लाझ्मा, लाल रक्तपेशी सुमारे 3 आठवड्यात आणि प्लेटलेट्स आणि पांढऱ्या रक्त पेशी काही मिनिटांत नव्याने तयार होत असतात.
या राष्ट्रव्यापी मोहिमेला केंद्रीकृत रक्त बँक व्यवस्थापन माहिती प्रणाली, ई-रक्त कोश पोर्टलद्वारे नियंत्रीत असून हे पोर्टल रक्तदात्यांच्या माहितीचे राष्ट्रीय भांडार म्हणून काम करेल. हे पोर्टल रक्तदात्यांची नोंद सुनिश्चित करेल त्यामुळे गरज असेल तेव्हा रक्त जलद उपलब्ध होईल.
ई-रक्त कोश पोर्टलची लिंक:
https://www.eraktkosh.in/BLDAHIMS/bloodbank/transactions/bbpublicindex.html
डॉ. मांडविया यांनी भारताच्या आरोग्य सेवेत सफदरजंग हॉस्पिटलचे योगदान दर्शविणारे "फुटप्रिंट्स ऑन द सॅन्ड्स ऑफ टाईम" या पुस्तकाचे प्रकाशनही केले.N.Chitale/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 174
सुक्ष्म, लघु आणि मध्यम उदयोग मंत्रालय
सूक्ष्म, लघु आणि मध्यम उद्योग मंत्रालय, आणि भारतीय उद्योजकता विकास संस्था, अहमदाबाद यांच्या संयुक्त विद्यमाने सूक्ष्म, लघु आणि मध्यम उद्योगांची स्पर्धात्मकता आणि विकास यावर एका भव्य आंतरराष्ट्रीय शिखर परिषदेचे आयोजन
केंद्रीय एमएसएमई मंत्री श्री नारायण तातू राणे हे प्रमुख पाहुणे म्हणून या परीषदेचे उदघाटन करतील आणि केंद्रीय एमएसएमई राज्यमंत्री श्री भानू प्रताप सिंह वर्मा हे या परीषदेला सन्माननीय पाहुणे म्हणून उपस्थित राहतील
नवी दिल्ली, 28 मार्च 2022
सूक्ष्म, लघु आणि मध्यम उद्योग मंत्रालय भारत सरकार आणि भारतीय उद्योजकता विकास संस्था , अहमदाबाद, यांच्या संयुक्त विद्यमाने येत्या 29 आणि 30 मार्च 2022 रोजी इंडिया इंटरनॅशनल सेंटर, नवी दिल्ली येथे एक भव्य आंतरराष्ट्रीय शिखर परिषद आयोजित करणार आहेत. दोन दिवस चालणाऱ्या या परिषदेत भारतातील आणि जगभरातील उद्योजक, शिक्षणतज्ज्ञ, धोरणकर्ते, उद्योग धुरीण, विचारवंत, व्यावसायिक समूह, उद्योग संघटना, स्टार्टअप्स, सामाजिकतेवर प्रभाव टाकणाऱ्या संस्था, एमएसएईमईजआणि स्वयं-सहायता गट सहभागी होणार आहेत.
परिषदेदरम्यान, राष्ट्रीय आणि आंतरराष्ट्रीय तज्ज्ञ, कोविड-19 साथीच्या काळातील, एमएसएमई क्षेत्रातील आव्हाने आणि संधी, एमएसएमई क्षेत्रातील स्पर्धात्मकता, आणि एमएसएमई क्षेत्रातील शाश्वतता प्राप्त करण्यासाठी, तसेच एमएसएमईच्या वाढीमध्ये इनक्यूबेटर्स/चालनाकारकांची भूमिका, अनुकूल धोरणांची भूमिका आणि बिगर-आर्थिक व्यवसाय विकास सेवा आणि एमएसएमई एकत्रितपणे कसे कार्य करू शकतील, या विषयावर विचारमंथन करतील.
शाश्वतता हा एक प्रमुख कळीचा मुद्दा असल्याने, ‘एमएसएमई क्षेत्राच्या विकासाच्या दृष्टीने लोक, ग्रह आणि नफा’ या विषयावर विशेष तज्ञांसह चर्चा करण्यात येणार आहे. ‘एमएसएमईंची स्पर्धात्मकता, भारतीय ‘एमएसएमईंचे आंतरराष्ट्रीयीकरण, तंत्रज्ञान आणि नाविन्य, ‘एमएसएमईंचे डिजिटल परिवर्तन, उद्योजकता परिसंस्था आणि ‘एमएसएमईच्या क्षेत्रातील उदयोन्मुख संधी आणि महिला आणि वंचित समुदायांची उद्योजकता यावरही यावेळी चर्चा केली जाईल.S.Patil/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 132
ऊर्जा मंत्रालय
आरईसी लिमिटेडच्या वतीने आघाडीच्या फळीतल्या आरोग्य कर्मचाऱ्यांना पौष्टिक आहार उपलब्ध करण्यासाठी केला ताजसॅटसबरोबर सामंजस्य करार
सार्वजनिक उपक्रमातल्या संस्थेच्यावतीने 24 मे पर्यंत 4.58 लाख किलो खाद्यान्न, भोजनाचे 1.26 लाख पाकिटे, 9,600 लीटर सॅनिटायझर, 3,400 पीपीई संच आणि 83,000 मास्क केले वितरित
(केंद्र सरकारच्या ऊर्जा मंत्रालया अंतर्गत कार्यरत असलेला आणि ऊर्जा क्षेत्राला मोठ्या प्रमाणावर वित्तपुरवठा करणारा सार्वजनिक उपक्रम, आरईसी म्हणजेच ग्रामीण विद्युतीकरण महामंडळाच्यावतीने सरकारी रुग्णालयातले आरोग्य कर्मचारी, वैद्यकीय कर्मचारी यांना मोठ्या प्रमाणावर भोजन उपलब्ध करून देण्यात येत आहे. तसेच देशभरामध्ये शक्य असेल तिथे गरीब श्रमिकांना मोफत भोजनाची सुविधा देण्यासाठी अखंड प्रयत्न सुरू आहेत.
आरईसी प्रतिष्ठानच्यावतीने सामाजिक दायित्व अंतर्गत ताजसॅटसबरोबर एक सामंजस्य करार करण्यात आला आहे. यानुसार नवी दिल्लीतल्या सफदरजंग रुग्णालयातल्या वैद्यकीय कर्मचारी वर्गासाठी म्हणून बनवण्यात आलेल्या विशेष पौष्टिक आहाराची पाकिटे देण्यात येत आहेत. या करारानुसार दररोज 300 पौष्टिक खाद्यान्नाची पाकिटे पोहोचविण्यात येत आहेत. त्याचा लाभ आघाडीच्या फळीमध्ये कार्यरत असलेल्या कोरोना योद्धांना होत आहे. या उपक्रमा अंतर्गत नवी दिल्लीत 18,000 खाद्यान्न पाकिटांचे वितरण करण्यात येणार आहे.
याचबरोबर वेगवेगळ्या जिल्हयातल्या संबंधित अधिकारी, स्वयंसेवी संस्था, आणि विज वितरण कंपन्या यांच्यावतीने संपूर्ण देशभरामध्ये स्थानिक गरजा लक्षात घेवून शिजवलेले तयार पदार्थ, अन्नधान्य यांचे वितरण करण्यात येत आहे. आरईसीच्यावतीने संपूर्ण देशभर टाळेबंदी जाहीर करण्यात आली, तेव्हापासून अशा पद्धतीच्या मदतीला प्रारंभ केला आहे. सध्याही अन्नधान्य, भोजन गरजवंतांना देण्याची मदत सुरू आहे. दि. 24 मे, 2020 पर्यंत आरईसीच्यावतीने 4.58 लाख किलोपेक्षा जास्त खाद्यान्न, भोजनाची 1.26 लाख पाकिटे, 9,600 लीटर सॅनिटायझर, 3,400 पीपीई संच आणि 83,000 मास्क यांचे वितरण केले आहे.
आरईसी म्हणजेच ग्रामीण विद्युतीकरण महामंडळ हे एक नवरत्न एनबीएफसी आहे. संपूर्ण देशामध्ये ऊर्जा क्षेत्राला वित्त पोषण करून विकास घडवून आणण्याचे कार्य करते. या महामंडळाची स्थापना 1969 मध्ये करण्यात आली आहे. गेल्या 50 वर्षापासून ही संस्था या क्षेत्रात कार्यरत आहे. ऊर्जा क्षेत्रामध्ये मूल्य श्रृंखला निर्माण करण्यासाठी वित्तीय मदत उपलब्ध आरईसी करून देते. याशिवाय भारत सरकारने सुरू केलेल्या दीनदयाळ उपाध्याय ग्राम ज्योती योजना  आणि सौभाग्य यासारख्या महत्वाकांक्षी योजनांची नोडल एजन्सी म्हणूनही आरईसी काम करते.
संरक्षण मंत्रालय
आयएनएस सुनयनाची केनियातील मोम्बासाला भेट
भारतीय नौदलाचे जहाज आयएनएस सुनयनाने 20 ते 23 जून दरम्यान, केनियाच्या मोम्बासा इथे भेट दिली. ओशन रिंग ऑफ योगा या संकल्पनेवर आधारित आपल्या सागरी शेजाऱ्यांशी असलेले द्वीपक्षीय संबंध अधिक दृढ करण्याच्या दृष्टीने करण्यात आलेल्या या दौऱ्यात, भारताच्या उच्चायुक्तालयाच्या प्रतिनिधीनी ह्या जहाजाचे स्वागत केले. भारतीय कमांडिंग ऑफिसरनी केनिया नौदलाचे डेप्युटी कमांडर, ब्रिगेडियर वाय. एस. अब्दी यांची भेट घेतली आणि योगाचे महत्त्व आणि जग एकत्र आणण्यात योगाची भूमिका ठळकपणे मांडली. आंतरराष्ट्रीय योग दिन 21 जून 2023 रोजी, भारतीय नौदल आणि केनियाच्या संरक्षण दलाचे अधिकारी यांनी संयुक्त योगाभ्यास केला.
दोन्ही नौदलांदरम्यान सागरी भागीदारीचा सराव करण्यात आला. भारतीय आणि केनिया दोन्ही नौदलाच्या दलाने बंदर टप्प्यात अग्निशमन आणि नुकसान नियंत्रण, बोर्डिंग व्यायाम, काही धोका गृहीत धरून, त्यानुसार सिम्युलेशन आणि VBSS च्या कवायती केल्या.
केनियाचे संरक्षण दल प्रमुख  जनरल फ्रान्सिस ओगोला यांच्या सन्मानार्थ भारताचे नौदल उपप्रमुख व्हाइस अॅडमिरल संजय महिंद्रू यांनी सुनयना इथे स्वागत समारंभ आयोजित केला होता.
भारतीय नौदलाची सामाजिक कार्ये आणि समुदायाच्या कल्याणासाठीच्या कामांच्या अनुषंगाने, मोम्बासा इथल्या अनाथालयाला मदत देण्यात आली.
मोम्बासाहून निघताना, आयएनएस सुनयना ने 23 जून रोजी केनिया नौदल जहाज जसिरी सोबत PASSEX सराव केला. मोम्बासाच्या भेटीमुळे भारत आणि केनिया यांच्यातील दीर्घकालीन संबंधांना बळकटी मिळाली तसेच दोन्ही देशातील नौदलांचे सागरी क्षेत्रातील द्विपक्षीय सहकार्य आणखी मजबूत होण्यास मदत झाली.
ऊर्जा मंत्रालय
फ्रान्सच्या प्रतिनिधीमंडळाने केंद्रीय विद्युत तसेच उर्जा आणि नवीकरणीय उर्जा मंत्र्यांची भेट घेतली, जागतिक उर्जा स्थित्यंतराला गती देण्यासाठी सहयोगी संबंध स्थापन करण्यासंदर्भात केली चर्चा
नवी दिल्ली, 14 जून 2023
केंद्रीय विद्युत तसेच उर्जा आणि नवीकरणीय उर्जा मंत्री आर.के.सिंग यांनी काल, 13 जून 2023 रोजी नवी दिल्ली येथील श्रम शक्ती भवनात फ्रान्सच्या विकास, फ्रांकोफोनी तसेच आंतरराष्ट्रीय भागीदारी विभागाच्या राज्यमंत्री ख्रिसोला झाकारोपोलो यांच्यासमवेत बैठक घेतली. फ्रान्सच्या राज्यमंत्र्यांसोबत भारतातील फ्रान्सचे राजदूत एमन्युएल लेनेन, राज्यमंत्र्यांचे राजकीय सल्लागार गिलॉम पॉटीएर आणि भारतातील फ्रेंच दूतावासातील राजकीय सल्लागार पाब्लो अहुमदा हे देखील केंद्रीय मंत्र्यांच्या बैठकीमध्ये उपस्थित होते.
बैठकीत उपस्थित मान्यवरांमध्ये झालेल्या चर्चेत आंतरराष्ट्रीय सौर आघाडीच्या संस्थात्मक चौकटीच्या अधीन राहून सौर उर्जेच्या वापरासह जागतिक उर्जा स्थित्यंतराला गती देण्यासाठी सहयोगी संबंध स्थापन करण्याच्या मुद्द्यावर अधिक लक्ष केंद्रित करण्यात आले.
केंद्रीय विद्युत तसेच उर्जा आणि नवीकरणीय उर्जा मंत्र्यांनी या बैठकीत बोलताना, आंतरराष्ट्रीय सौर आघाडीतर्फे अधिकाधिक सौर उर्जा प्रकल्प हाती घेण्याची, विशेषतः आफ्रिका भागात हे कार्य करण्याची गरज ठळकपणे मांडली.
आफ्रिका खंडाच्या निम्म्या भागात वीजपुरवठा उपलब्ध नाही असे निरीक्षण दोन्ही देशांनी नोंदवले. उर्जा स्थित्यंतराबरोबरच, वीज उपलब्ध करून देण्याची सुनिश्चिती करण्यावर देखील लक्ष केंद्रित केले पाहिजे असा आग्रह व्यक्त करत केंद्रीय विद्युत तसेच उर्जा आणि नवीकरणीय उर्जा मंत्र्यांनी आंतरराष्ट्रीय सौर आघाडीला या दिशेने कार्य करण्यास मदत करण्याची गरज बोलून दाखवली. सौरउर्जेच्या माध्यमातून त्या प्रदेशाला वीज पुरवठा करणे हा किफायतशीर आणि सोपा पर्याय आहे असे केंद्रीय मंत्र्यांनी सांगितले.
केंद्रीय मंत्र्यांनी यावेळी, नवीकरणीय उर्जा प्रकल्पांसाठी विमा संरक्षण, वीज शुल्काच्या भरणा रकमेच्या सुरक्षेविषयीची यंत्रणा आणि कर्ज पुरवठा करण्यासाठीची व्यवस्था अशा तीन प्रकारच्या निधींची गरज व्यक्त केली.
S.Tupe/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 74
पंतप्रधान कार्यालय
उत्तराखंडच्या हरसिल येथे पंतप्रधानांनी केली जवानांसह दिवाळी साजरी
(नवी दिल्ली, 7 नोव्हेंबर 2018
पंतप्रधान नरेंद्र मोदी यांनी उत्तराखंडच्या हरसील येथे आई.टी.बी.पी आणि भारतीय सैन्याच्या जवानांसह आज दिवाळी साजरी केली.
या मंगल प्रसंगी जवानांना शुभेच्छा देतांना पंतप्रधान नरेंद्र मोदी म्हणाले की, अशा सुदूर, उंच डोंगराळ भागात, भारतीय जवान देत असलेली सुरक्षा सेवेची समर्पित वृत्ती राष्ट्राला बळकट बनविते आणि १२५ कोटी जनतेच्या स्वप्नांना आणि भविष्याला सुरक्षितता निश्चित करते.
ते पुढे म्हणाले की, दिवाळी हा दीपोत्सव असून, हा उत्सव चांगल्या विचारांचा प्रकाश पसरवितो आणि लोकांना भयमुक्त करतो. भारतीय जवान सुद्धा त्यांची देश सेवेची बांधिलकी आणि शिस्त याद्वारे सुरक्षेची भावना आणि लोकांना भयमुक्त राहण्यासाठी विश्वस्त करते.
पंतप्रधानांनी, ते गुजरातचे मुख्यमंत्री असल्यापासून प्रत्येक दिवाळी सैनिकांबरोबर घालवत असण्याला उजाळा दिला , त्यांनी आई.टी.बी.पी.च्या जवानांबरोबर काही वर्षांपूर्वी जेंव्हा ते कैलास मानसरोवरचा एक भाग होते तेंव्हा केलेल्या चर्चेसंदर्भातही पंतप्रधानांनी माहिती दिली.
पंतप्रधान म्हणाले की, संरक्षण क्षेत्रात भारत मोठी प्रगती होत असून, ओ.आर.ओ.पी  यासह भूतपूर्व सैनिकांच्या कल्याणासाठी विविध उपाय योजना केल्या जात आहेत.
पंतप्रधानांनी सांगितले की, संयुक्त राष्ट्रसंघा तर्फे, भारतीय सशस्त्र दलाची शांततेच्या कार्यासाठी प्रशंसा केली जात असून , त्यांनी याबाबत कृतज्ञता व्यक्त केली आहे.
पंतप्रधानांनी जवानांना मिठाई दिली आणि दिवाळीच्या दिवशी त्यांना भेटण्यासाठी आलेल्या जवळच्या परिसरातील लोकांबरोबरही त्यांनी संवाद साधला.
B.Gokhale/P.Kor
पंतप्रधान कार्यालय
पंतप्रधानांनी जनतेला दिल्या मिलाद-उन्-नबीच्या शुभेच्छा
पंतप्रधान नरेंद्र मोदी यांनी जनतेला मिलाद-उन्-नबीच्या निमित्ताने शुभेच्छा दिल्या आहेत.
"मिलाद-उन्-नबीच्या शुभेच्छा. सर्वत्र शांतता आणि समृद्धी राहू दे. सौहार्द आणि बंधुत्वाची भावना कायम नांदू दे. ईद मुबारक" अशा शुभेच्छा पंतप्रधानांनी आपल्या ट्विट संदेशात दिल्या आहेत.
कृषी मंत्रालय
केंद्रीय मंत्री नरेंद्र सिंह तोमर यांनी प्रमुख पिकांच्या उत्पादनाचा तिसरा अग्रिम अंदाज केला जारी
2022-23 या वर्षासाठी 3305.34 लाख टन अन्नधान्य उत्पादनाचा अंदाजः तोमर
तांदूळ, गहू, मका, सोयाबीन, मोहरी आणि उसाच्या विक्रमी उत्पादनाचा अंदाजः केंद्रीय कृषिमंत्री
शेतकऱ्यांची मेहनत, शास्त्रज्ञांचे प्राविण्य आणि सरकारचे शेतकरी हिताचे धोरण यामुळे कृषी क्षेत्र दिवसेंदिवस विकसित होत आहे: तोमर
नवी दिल्ली, 25 मे 2023
कृषी वर्ष 2022-23 साठी प्रमुख पिकांच्या उत्पादनाचा तिसरा अग्रिम अंदाज कृषी आणि शेतकरी कल्याण मंत्रालयाने प्रसिद्ध केला आहे. यावेळी केंद्रीय कृषी आणि शेतकरी कल्याण मंत्री नरेंद्र सिंह तोमर म्हणाले की, चालू कृषी वर्षात 3305.34 लाख टन अन्नधान्य उत्पादनाचा अंदाज आहे. शेतकऱ्यांची मेहनत, शास्त्रज्ञांचे प्राविण्य आणि पंतप्रधान नरेंद्र मोदी यांच्या नेतृत्वाखालील सरकारचे शेतकऱ्यांच्या हिताचे धोरण यामुळे कृषी क्षेत्र दिवसेंदिवस विकसित होत आहे.
वेगवेगळ्या पिकांच्या उत्पादनाचे मूल्यमापन राज्यांकडून मिळालेल्या प्रतिसादावर आधारित असून इतर स्त्रोतांकडून उपलब्ध असलेल्या माहितीबरोबर त्याची पडताळणी केली जाते. राज्ये , पर्यायी स्रोत आणि इतर घटकांकडून मिळालेल्या माहितीच्या आधारे या मूल्यांकनात आणखी सुधारणा केली जाईल.
2022-23 च्या तिसऱ्या अग्रिम अंदाजानुसार, देशातील एकूण अन्नधान्य उत्पादन विक्रमी 3305.34 लाख टन राहील असा अंदाज आहे, जे मागील वर्ष 2021-22 च्या तुलनेत 149.18 लाख मेट्रिक टनने अधिक आहे.
2022-23 मध्ये तांदळाचे एकूण उत्पादन  1355.42 लाख मेट्रिक टन असल्याचा अंदाज आहे. मागील वर्षीच्या तुलनेत ते 60.71 लाख टनांनी जास्त आहे.
देशात गव्हाचे  उत्पादन 1127.43 लाख मेट्रिक टन अंदाजित आहे जे मागील वर्षीच्या उत्पादनाच्या तुलनेत 50.01 लाख मेट्रिक टनने जास्त आहे.
देशात 2022-23 मध्ये मक्याचे उत्पादन अंदाजे  359.13 लाख मेट्रिक टन आहे जे मागील वर्षीच्या उत्पादनापेक्षा 21.83 लाख टनांनी जास्त आहे.
2022-23 मध्ये एकूण डाळ उत्पादन अंदाजे 275.04 लाख मेट्रिक टन आहे जे मागील वर्षीच्या 273.02 लाख मेट्रिक टन उत्पादनापेक्षा 2.02 लाख टन जास्त आहे.
2022-23 मध्ये देशातील एकूण तेलबियांचे उत्पादन अंदाजे 409.96 लाख मेट्रिक टन इतके आहे जे मागील वर्षीच्या तेलबिया उत्पादनाच्या तुलनेत 30.33 लाख टन अधिक आहे.
2022-23 मध्ये देशात एकूण ऊस उत्पादनाचा अंदाज 4942.28 लाख मेट्रिक टन इतका आहे. 2022-23 मध्ये उसाचे उत्पादन मागील वर्षीच्या उत्पादनापेक्षा 548.03 लाख मेट्रिक टनने जास्त आहे.
कापसाचे उत्पादन अंदाजे 343.47 लाख गाठी  आणि ताग आणि मेस्ताचे उत्पादनअंदाजे 94.94 लाख गाठी  आहे.
2022-23 च्या तिसर्या अग्रिम अंदाजानुसार विविध पिकांचे अंदाजे उत्पादन आणि 2012-13 नंतरच्या वर्षातील तुलनात्मक अंदाज पुढे जोडला आहे.N.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 88
उपराष्ट्रपती कार्यालय
उपराष्ट्रपती व्यंकय्या नायडू यांची व्हिएतनामच्या उपराष्ट्रपतींसह इतर मान्यवरांशी विस्तृत चर्चा
व्हिएतनामच्या भेटीमुळे दोन्ही देशातील धोरणात्मक भागीदारी अधिक दृढ होईल असा उपराष्ट्रपतींचा विश्वास
(नवी दिल्ली, 10 मे 2019
उपराष्ट्रपती एम. व्यंकय्या नायडू व्हिएतनामच्या दौऱ्यावर असून दौऱ्याच्या दुसऱ्या दिवशी त्यांनी व्हिएतनामचे उपराष्ट्रपती तसंच नॅशनल असेंब्लीच्या अध्यक्षांशीही उच्चस्तरीय विस्तृत चर्चा केली.
द्विपक्षीय आणि बहुपक्षीय सहकार्यासह इतर मुद्यांवर व्हिएतनामच्या उपराष्ट्रपतींशी चर्चा झाली. ही चर्चा फलदायी झाल्याचे नायडू यांनी म्हटले आहे. या चर्चेमुळे दोन्ही देशातल्या द्विपक्षीय सहकार्याला नवी दिशा आणि गती मिळेल असा विश्वास त्यांनी व्यक्त केला.
भारताच्या ॲक्ट इस्ट पॉलिसी अर्थात पूर्वेकडे पहा या धोरणाचा व्हिएतनाम हा धोरणात्मक स्तंभ असल्याचे उपराष्ट्रपती म्हणाले. संरक्षण आणि सुरक्षा, अंतराळ, विज्ञान आणि तंत्रज्ञान, तेल आणि नैसर्गिक वायू, नवीकरणीय ऊर्जा, पायाभूत विकास, कृषी या क्षेत्रात द्विपक्षीय सहकार्य आणखी बळकट करण्याला दोन्ही देशांनी मान्यता दर्शवली आहे. दोन्ही देशादरम्यान तीन वर्षांपूर्वी 7.8 अब्ज अमेरिकी डॉलर्सचा व्यापार दुप्पट होऊन गेल्या वर्षी दोन्ही देशादरम्यान 14 अब्ज अमेरिकी डॉलर्सचा व्यापार झाल्याची माहिती त्यांनी दिली. 2020 पर्यंत उभय देशांदरम्यान 15 अब्ज डॉलर्सचा व्यापार होईल असा विश्वास त्यांनी व्यक्त केला.
N.Sapre/N.Chitale/P.Kor
पंतप्रधान कार्यालय
पंतप्रधानांनी छत्तीसगडमधील कलाकार श्रावण कुमार शर्मा यांची घेतली भेट
पंतप्रधान नरेंद्र मोदी यांनी छत्तीसगडमधील कलाकार श्रावण कुमार शर्मा यांची नवी दिल्ली येथील त्यांच्या निवासस्थानी भेट घेतली.
या कलाकाराने पंतप्रधानांचे एक पेंटिंग पंतप्रधानांना सादर केले.
पंतप्रधानांनी ट्विट केले;
"छत्तीसगडमधील एक प्रतिभावान कलाकार श्रावण कुमार शर्मा यांची भेट घेतली. ते वर्षानुवर्षे चित्रं काढत आहेत आणि आदिवासी कलेची त्यांना खूप आवड आहे."
राष्ट्रपती कार्यालय
बिहार विधानसभेच्या शताब्दी समारंभ प्रसंगी राष्ट्रपतींनी बिहार विधिमंडळ सदस्यांना संबोधित केले
नवी दिल्ली, 21 ऑक्टोबर 2021
राष्ट्रपती राम नाथ कोविंद आज पाटणा येथे बिहार विधानसभेच्या शताब्दी सोहळ्याला उपस्थित राहिले आणि त्यांनी बिहार विधिमंडळ सदस्यांना संबोधित केले. त्यांनी शताब्दी स्मृतीस्तंभाची पायाभरणीही केली आणि बिहार विधानसभेच्या परिसरात महाबोधी वृक्षाचे रोपटे लावले.
यावेळी बोलताना राष्ट्रपती म्हणाले की, बिहार विधानसभेच्या शताब्दी वर्षाचा उत्सव हा लोकशाहीचा उत्सव आहे. बिहार विधिमंडळाच्या विद्यमान तसेच माजी सदस्यांची उत्साहपूर्ण उपस्थिती हे आपल्या देशात विकसित निरोगी संसदीय परंपरेचे उत्तम उदाहरण आहे.
लोकशाहीत बिहारच्या योगदानाबद्दल बोलताना राष्ट्रपती म्हणाले की, बिहार ही जगातील पहिल्या लोकशाहीची भूमी असल्याचा त्यांना अभिमान आहे. भगवान बुद्धांनी जगाच्या सुरुवातीच्या प्रजासत्ताक देशांना सुज्ञपणा आणि करुणा यांची शिकवण दिली. तसेच, त्या प्रजासत्ताक देशांच्या लोकशाही व्यवस्थेच्या आधारावर भगवान बुद्धांनी संघांचे नियम ठरवले. संविधान सभेतील आपल्या शेवटच्या भाषणात बाबासाहेब डॉ भीमराव आंबेडकर यांनी स्पष्ट केले की बौद्ध संघांचे अनेक नियम सध्याच्या संसदीय व्यवस्थेतही अस्तित्वात आहेत.
राष्ट्रपती म्हणाले की बिहार ही प्रतिभावंतांची भूमी आहे. या देशावर नालंदा, विक्रमशिला आणि ओदंतपुरी सारखी जागतिक दर्जाची शिक्षण केंद्रे, आर्यभट्ट सारखे शास्त्रज्ञ, चाणक्य सारखे धोरणकर्ते आणि इतर महान व्यक्तिमत्त्वांनी संपूर्ण देशाला अभिमानास्पद अशी महान परंपरा स्थापित केली. ते म्हणाले की बिहारच्या लोकांना समृद्ध वारसा आहे आणि आता तो पुढे नेण्याची त्यांची जबाबदारी आहे.
S.Tupe/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 202
आर्थिक व्यवहार विषयक मंत्रिमंडळ समिती
ईशान्य नैसर्गिक वायु वाहिनी ग्रिडच्या स्थापनेसाठी व्यवहार्यता दुरी नीधी  म्हणून भांडवली अनुदान द्यायला केंद्रीय मंत्रिमंडळाची मंजुरी
नवी दिल्ली, 8 जानेवारी 2020
ईशान्य गॅस ग्रीडच्या इंद्रधनुष गॅस ग्रिडसाठी अपुऱ्या पडणाऱ्या निधीची व्यवस्था करण्यासाठी / भांडवली अनुदानाला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या अर्थविषयक समितीच्या आज झालेल्या बैठकीत मंजुरी देण्यात आली. अंदाजित खर्च 9265 कोटी रुपयांच्या  60 टक्के व्हीजीएफ राहील.
पेट्रोलियम आणि नैसर्गिक वायू मंत्रालय या प्रकल्पासाठीचे महत्वाचे टप्पे निश्चित करुन योजनेशी संबंधित भांडवली अनुदान जारी करण्याशी त्याची सांगड घालणार आहे.
प्रकल्प अंमलबजावणीच्या प्रभावी देखरेखीसाठी एक समिती स्थापन होण्याची शक्यता असून पेट्रोलियम आणि नैसर्गिक वायू मंत्रालय, व्यय खाते, ईशान्य विकास मंत्रालय, पर्यावरण, वन आणि हवामान बदल, खत मंत्रालयाच्या अधिकाऱ्यांचा यात समावेश आहे. प्रकल्प अंमलबजावणीतल्या प्रगतीचा ही समिती वेळोवेळी आढावा घेईल आणि त्यात काही समस्या असेल तर ती दूर करण्यासाठी पावलं उचलेल.
या पाईपलाईनची लांबी 1656 किलोमीटर असून यासाठी 9265 कोटी रुपयांचा खर्च अपेक्षित आहे.
या आराखड्यानुसार ईशान्येकडच्या अरुणाचल प्रदेश, आसाम, मणिपूर, मेघालय, मिझोराम, नागालँड, सिक्कीम आणि त्रिपुरा या राज्यात गॅस वाहिनी ग्रीड विकसित करण्यात येणार आहे.
भांडवली अनुदानाअंतर्गत औद्योगिक, पीएनजी , सीएनजी  अशा विविध प्रकारच्या ग्राहकांना नैसर्गिक वायू पुरवठा करण्यात येईल. यामुळे द्रव इंधनाला पर्याय मिळण्यासाठी मदत होणार आहे.
नैसर्गिक वायुच्या उपलब्धतेमुळे या भागात पर्यावरणाची हानी टाळून औद्योगिक विकासाला चालना मिळणार आहे. तसेच स्वच्छ आणि हरित ऊर्जेमुळे जनतेच्या जीवनमानाचा दर्जा उंचावण्यासाठी मदत होणार आहे.
सामाजिक-आर्थिक आणि पर्यावरण विषयक लाभ:-
- ईशान्येकडच्या 8 राज्यात औद्योगिक वातावरणाचा विकास
- लाकूड, केरोसिनच्या वापरात घट
- जनतेचे जीवनमान उंचावण्यासाठी मदत
B.Gokhale/N.Chitale/P.Malandkar
(Visitor Counter : 118
संरक्षण मंत्रालय
संरक्षण संबंध दृढ तसेच धोरणात्मक भागीदारीत वृद्धिंगत करण्यासाठी संरक्षण मंत्री राजनाथ सिंह मलेशियाचा करणार दौरा
संरक्षण मंत्री राजनाथ सिंह 10-11 जुलै 2023 रोजी मलेशियाचा अधिकृत दौरा करणार आहेत. द्विपक्षीय संरक्षण सहकार्य दृढ करणे आणि धोरणात्मक भागीदारी अधिक वृद्धींगत करण्यावर दौऱ्यात लक्ष केंद्रित केले जाईल. राजनाथ सिंह, मलेशियाचे संरक्षण मंत्री दातो सेरी मोहम्मद हसन यांच्याशी द्विपक्षीय चर्चा करतील. या दरम्यान दोन्ही मंत्री उभय देशांमधील संरक्षण सहकार्याचा आढावा घेतील. वचनबद्धता आणखी मजबूत करण्यासाठी नवीन उपक्रमांवरही चर्चा केली जाईल. दोन्ही पक्ष सामायिक हिताच्या प्रादेशिक आणि जागतिक मुद्द्यांवर मतांची देवाणघेवाण करतील.
या भेटीदरम्यान मलेशियाचे पंतप्रधान वायबी दातो सेरी अन्वर बिन इब्राहिम यांचीही राजनाथ सिंह भेट घेतील.
संपूर्ण प्रदेशात शांतता आणि समृद्धी नांदावी हा भारत आणि मलेशियाचा समान उद्देश्य आहे. दोन्ही लोकशाहींमध्ये मजबूत आणि बहुआयामी संबंध आहेत. संरक्षण आणि सुरक्षेसह अनेक धोरणात्मक क्षेत्रांमध्ये याचा विस्तार झाला आहे. पंतप्रधान नरेंद्र मोदी यांच्या 2015 मधील मलेशिया दौऱ्यादरम्यान चालना मिळालेल्या धोरणात्मक भागीदारीच्या ध्येयदृष्टीमुसार काम करण्यासाठी दोन्ही देश वचनबद्ध आहेत.